Jiġri x'jiġri, il-leġislatura tagħna riesqa lejn l-għeluq normali tagħha. Tgħallimna ħafna f'dawn il-ħames snin. L-inkwiet, it-taqlib ekonomiku, il-kumplikazzjonijiet varji li wasslu għal xenarji ta' nkwiet mediterranju li konna ilna żmien ma naraw bħalu servewna sabiex nissudaw iktar lilna nfusna. Partit jissoda meta l-politiċi fi ħdanu jkunu għaddew minn ibħra mqallba u jibqgħu sodi fuq saqajhom. Is-sustanza politika tiġi minn formazzjoni u preparazzjoni interna u, fl-istess ħin, minn esperjenza li tiġi għaliex wieħed ikun ġarrab. Huwa minnu li għaddejna minn ħafna, biss dan m'għandux jitqies kontra tagħna, imma favurina. Nippreferi, fl-inkwiet finanzjarju li għadna għaddejjin fih, lil min huwa diġà ippruvat u mhux lil min għadu jrid jibda l-vera esperjenza politika tiegħu. Is-sabiħ ta' partit li jgħaddi minn dan kollu huwa proprju li jissoda fih ġabra ta' persuni li kapaċi jirbħu l-għawġ. M'hemmx dubju li t-tmexxija ta' Lawrence Gonzi sarrfet f'diversi direzzjonijiet. Żammitna, l-ewwel, ċari fid-direzzjoni politika neċessarja li kellna nieħdu. It-tieni, basktet persuni li fehmu l-pajjiż xi kwalitajiet politiċi jitlob mill-politiċi. Wieħed mhux dejjem jifhem xi jfisser tgħaddi min-nar. Ħafna, anzi, jiddejqu u jippruvaw jaħarbu minnu. Il-politika ma ssirx bl-immaġini, b'kemm tidher, jew kemm timpressjona li għandek kwalitajiet li ma jkollokx, imma billi tagħraf timxi xorta waħda 'l quddiem, anke meta jidher li għandek ħafna vuċijiet kontra tiegħek. Il-proċess ta' formazzjoni ta' dawk li huma rġiel, u mhux tfal, fil-politika jiġi minn dan. It-tmexxija tal-pajjiż mhix ġugarell f'idejn min irid jilgħab, imma f'idejn min huwa kapaċi jmexxi. Il-Partit Nazzjonalista ilu jiġi mgħobbi bir-responsabbiltà tal-pajjiż, proprju għax kien ukoll moħħu ċar fid-direzzjoni li għandu jieħu biex il-poplu jimxi 'l quddiem kif mexa. Il-kunflitt fil-Libja ma kien faċli xejn. Illum, aktar ma jgħaddi ż-żmien, iktar nirrealizzaw minn kemm għaddejna, kemm konna viċin li naraw xenarji ferm differenti minn dak li seħħ. Biss fil-kuraġġ, viżjoni u determinazzjoni li żamm Lawrence Gonzi, għamilna għamilna l-passi t-tajba. Kull deċiżjoni kellha mnaqqxa fiha futur aqwa għall-poplu Libjan. Il-libertà, id-demokrazija m'humiex prinċipji ta' ċerti popli biss, imma ta' kulħadd. Ħdima għal dan għax nemmnu li r-relazzjonijiet soċjali u ekonomiċi bejn il-popli jikbru meta jkun hemm id-demokraziji u mhux id-dittaturi. Iż-żerriegħa li nżergħet is-sena li għaddiet biex tikber sew. Għax hija parti mill-politika futura tagħna li naraw li f'dak il-pajjiż, il-bidliet iservu direttament u indirettament għal tkabbir magħna u fir-reġjun. Minkejja l-jiem, li huma li huma, xorta waħda l-Prim Ministru, flimkien mal-Ministru tal-Finanzi, niżlu fil-Libja. B'aġenda verament fit-tul. B'miri li nafu li jieħdu ż-żmien biex jintlaħqu, però li huma determinanti għall-jiem li ġejjin għalina lkoll. Żvilupp fin-negozju aqwa, b'xogħol u pagamenti garantiti huma passi li permezz tagħhom nistgħu niftħu bibien ġodda. Mhux ripetizzjoni ta' dak li kellna, iżda proċess ġdid ta' fiduċja akbar u għarfien li nirbħu fih iż-żewġ naħat. Il-mira tagħna hija ċara: nafu x'kellna u nafu x'irridu li jkollna. Biss, in-negozjanti m'humiex ħfief u jridu lil min huwa abbli u kapaċi jmexxihom għat-tmiem. Żgur mhux forsi, il-vantaġġ tar-rikonoxxenza li għandna bil-Prim Ministru m'għandniex narmuh. Il-ġimgħa kompliet tissarraf f'aktar riżultati u ħidma ekonomika tajba. Il-figura li t-tkabbir tagħna fil-Prodott Gross Domestiku (GDP) huwa ta' 1.9% u dan ma ġiex b'kumbinazzjoni. Bil-problemi kollha, bil-limitazzjonijiet tagħna, bil-gambetti kontinwi, xorta waħda nirreġistraw żieda li hija verament impressjonanti. Il-finanzi tal-pajjiż mhux lura sejrin, anzi 'l quddiem. 'Il quddiem għax għandna bnedmin li jżommu sod u għandhom viżjoni ċara għall-futur. Ħaddieħor ma jirnexxilux iżomm dak li kellu, u anzi, sejjer lura. Aħna bil-preċiż il-kontra. Ma nafx, bir-rispett kollu, min għandu f'dan l-istadju jissogra billi flok iżommna mexjin lejn ibħra kalmi, jafdana fil-maltemp b'min il-politika ekonomika tiegħu hija kompletament il-kontra tagħna. L-Oppożizzjoni ma taqbilx ma' kif qed immexxu. Ma taqbilx ma' dak li qed jirnexxi. Il-budget jista' ma jgħaddix, u hemm konsegwenzi ekonomiċi u soċjali għal dan. Però l-piż tar-responsabbiltà ma jistax jaqa' fuq il-Gvern. Għax hu għandu dmir li jressqu u għandu dmir ikbar li jkun tajjeb. Dan wettqu, u wettqu tajjeb ħafna. Ħadd ma seta' jgħid xi ħaġa differenti. Minflok, l-Oppożizzjoni qegħda terġa' taħrab milli tivvota għas-sewwa. Kull persuna, għandu x'isem għandu jew kariga, ma jistax jaħrab mid-dmir li jwettaq is-sewwa. Iktar u iktar meta kulħadd jaf li vot kuntrarju jġib konsegwenzi li jistgħu faċilment jinħarbu. Vot kontra ma jwassalx għall-elezzjoni ġenerali qabel iż-żmien għax din, wara ħames snin, ser issir. Vot kontra, minflok, ser ikompli: l-ewwel, jirreġistra li l-Oppożizzjoni mhix kapaċi toħroġ mill-mekkaniżmi ripetittivi passati ta' kif twettaq ħidmietha; u t-tieni, li joħroġ iktar il-kuntrast li l-Partit Nazzjonalista baqa' dak li huwa ċar fid-direzzjoni tiegħu għall-futur sod ta' dan il-pajjiż.
Ċari fid-direzzjoni futura tagħna